বৃহস্পতিবারের ইডেন গার্ডেন্সে একের পর এক ঘটনা।
কুলদীপ যাদবের হ্যাটট্রিক, বিরাট কোহলির অল্পের জন্য সেঞ্চুরি হাতছাড়া করা, ভারত অধিনায়ক ও অজি উইকেটকিপারের মধ্যে কথার লড়াই— এত কিছুর পরেও হার্দিক পাণ্ড্যকে নিয়ে চর্চা সর্বত্র।
চেন্নাইয়ের মতো ঝোড়ো ইনিংস ইডেনে খেলতে পারেননি পাণ্ড্য। তবুও তিনি আলোচনায়। কিন্তু কেন? ভারত-অস্ট্রেলিয়া দ্বিতীয় ওয়ানডে ম্যাচের ৪৮ ওভারের ঘটনা। ভারতীয় দল তখন ব্যাট করছে। কেন রিচার্ডসনের হাই ফুলটস বল পাণ্ড্য সজোরে চালিয়েছিলেন। কিন্তু ভারতের অলরাউন্ডারের স্ট্রোক তালুবন্দি করে ফেলেন অজি অধিনায়ক স্মিথ।
বল কোমরের উপরে ছিল। স্বাভাবিক নিয়মেই তা নো বল। পাণ্ড্য অতশত না বুঝে প্যাভিলিয়নের দিকে হাঁটা শুরু করেন। ততক্ষণে পাণ্ড্য বুঝে গিয়েছেন, তিনি আউট।  
এদিকে পাণ্ড্য ক্রিজ ছেড়ে বেরিয়ে পড়ায় স্মিথ সতীর্থদের বলতে শুরু করেন, ‘‘ওকে রান আউট করো।’’ তাই করা হয়। কিন্তু এটাও শেষ পর্যন্ত কাজে লাগেনি।
অর্থাৎ একই বলে ক্যাচ ও রান আউট হয়েও জীবন ফিরে পান হার্দিক পাণ্ড্য। আম্পায়ার ফিরিয়ে নেন ভারতের এই অলরাউন্ডারকে। পাণ্ড্য কেন আউট নন, তা নিয়ে স্মিথরা প্রশ্ন করতে শুরু করে দেন আম্পায়ারকে। এর মধ্যেই বৃষ্টি নামে ইডেনে। 
কিন্তু পাণ্ড্য কেন আউট নন? ২৭.৭ নিয়ম অনুযায়ী, ব্যাটসম্যানকে আউট দেওয়ার আগেই যদি তিনি আউট মনে করে প্যাভিলিয়নের দিকে হাঁটতে শুরু করে দেন, তাহলে সেই ডেলিভারি ডেড বল বলে বিবেচিত হবে। এই কারণেই ক্যাচ ও রান আউট হলেও পাণ্ড্য বেঁচে যান।